Η παρούσα ανακοίνωση της Ευρωπαϊκής Επιτροπής παρουσιάζει τη στρατηγική για τον τρόπο με τον οποίο τα εκπαιδευτικά συστήματα μπορούν να προσφέρουν τις δεξιότητες και τα επαγγελματικά προσόντα που χρειάζονται οι αγορές εργασίας της Ευρωπαϊκής Ένωσης (ΕΕ). Αυτό συνέπεσε με ένα ποσοστό ανεργίας των νέων που αγγίζει σχεδόν το 23 %, παρά τις 2 εκατομμύρια διαθέσιμες θέσεις εργασίας που παραμένουν κενές. Το παρόν κλίμα λιτότητας και υψηλών επιπέδων ανεργίας, ιδίως στους νέους, σημαίνει ότι απαιτείται επείγουσα ανάληψη δράσης ώστε να βελτιωθούν και να προσαρμοστούν τα εκπαιδευτικά συστήματα και τα συστήματα κατάρτισης της ΕΕ, ακριβώς τη στιγμή που οι δημοσιονομικοί πόροι είναι ιδιαίτερα περιορισμένοι ή φτάνουν ακόμη και μειώνονται. Αυτό σημαίνει ότι όλες οι επενδύσεις στον τομέα πρέπει να είναι σωστά στοχοθετημένες. Η στρατηγική ανασχεδιασμού της εκπαίδευσης επιδιώκει να βοηθήσει την ΕΕ να επιτύχει τους στόχους της για ανάπτυξη και θέσεις εργασίας, όπως επισημαίνεται στη στρατηγική "Ευρώπη 2020". Προκλήσεις Έως το 2020 για περισσότερο από το ένα τρίτο των θέσεων εργασίας της ΕΕ θα απαιτούνται επαγγελματικά προσόντα πανεπιστημιακής εκπαίδευσης, ενώ για μόνο το 18 % θα απαιτούνται λίγα επαγγελματικά προσόντα. Περισσότεροι από 73 εκατομμύρια Ευρωπαίοι έχουν χαμηλό επίπεδο εκπαίδευσης και σχεδόν το 20 % των 15χρονων εφήβων δεν διαθέτουν επαρκείς δεξιότητες ανάγνωσης. Ο αριθμός μαθητών που εγκαταλείπουν πρόωρα το σχολείο παραμένει υψηλός και κάτω από το 9 % των ενηλίκων συμμετέχουν στη διά βίου μάθηση, ποσοστό που υπολείπεται πολύ από τον στόχο του 15 % της ΕΕ. Τομείς εστίασης Χρειάζεται περισσότερη εστίαση στην εκμάθηση βασικών δεξιοτήτων, καθώς επίσης και γενικευμένες ή εγκάρσιες ικανότητες, όπως δεξιότητες ΤΠ και επιχειρηματικές δεξιότητες. Θα πρέπει να προάγεται η μάθηση με βάση την εργασία, για παράδειγμα, οι μαθητείες. Η εκμάθηση γλωσσών αποτελεί προτεραιότητα. Υπάρχει ένας στόχος που προβλέπει να γνωρίζει το 50 % των 15χρονων εφήβων μια ξένη γλώσσα έως το 2020. Η ψηφιακή επανάσταση έχει τη δυνατότητα να προσφέρει σημαντικές νέες ευκαιρίες μάθησης. Ως εκ τούτου, η τεχνολογία πρέπει να χρησιμοποιείται πλήρως και τα εκπαιδευτικά ιδρύματα πρέπει να αυξήσουν την πρόσβαση σε ανοικτούς εκπαιδευτικούς πόρους (ΑΕΠ). Χρηματοδότηση και επενδύσεις Χρειάζονται επενδύσεις για την ανάπτυξη των συστημάτων επαγγελματικής εκπαίδευσης και κατάρτισης παγκόσμιου επιπέδου, με τη συζήτηση να εστιάζεται περισσότερο στη χρηματοδότηση. Το εκπαιδευτικό επάγγελμα πρέπει να καταστεί πιο ελκυστικό ώστε να ενθαρρυνθούν νεοεισερχόμενοι και να εξισορροπηθούν οι αυξανόμενες συνταξιοδοτήσεις και οι ελλείψεις προσωπικού. Η βελτιωμένη αναγνώριση δεξιοτήτων και επαγγελματικών προσόντων είναι ουσιαστικής σημασίας, αυτό ισχύει, κυρίως, για τις δεξιότητες και τα επαγγελματικά προσόντα που έχουν αποκτηθεί εκτός των επίσημων εκπαιδευτικών συστημάτων και συστημάτων κατάρτισης. Χρειάζεται προσέγγιση σύμπραξης δημόσιου και ιδιωτικού τομέα για την τόνωση της καινοτομίας και τη δημιουργία σχέσεων ανάμεσα στην ακαδημαϊκή, επιχειρηματική κοινότητα και τα διάφορα επίπεδα διακυβέρνησης. Συνέχεια που θα δοθεί Τον Φεβρουάριο του 2013, οι υπουργοί Παιδείας των χωρών της ΕΕ ενέκριναν συμπεράσματα, ως απάντηση στην ανακοίνωση της Επιτροπής του 2012 και στην "Ετήσια Επισκόπηση της Ανάπτυξης για το 2013". Τον Ιούνιο του 2016, η Επιτροπή ενέκρινε ανακοίνωση στην οποία ασχολείται σε 3 τομείς προτεραιότητας: να βελτιωθεί η ποιότητα και η συνάφεια της δημιουργίας δεξιοτήτων· να καταστούν οι δεξιότητες και τα επαγγελματικά προσόντα πιο ορατά και συγκρίσιμα· να βελτιωθούν τα στοιχεία και οι πληροφορίες με σκοπό την ορθότερη επιλογή σταδιοδρομίας. Προτείνει 10 δράσεις που θα πρέπει να πραγματοποιηθούν κατά την περίοδο 2016-2018, και που είναι οι ακόλουθες: η εγγύηση δεξιοτήτων που συμβάλλει στο να αποκτήσουν τα άτομα με χαμηλή εξειδίκευση ένα ελάχιστο επίπεδο αλφαβητισμού, αριθμητισμού και ψηφιακών δεξιοτήτων και να προχωρήσουν προς έναν τίτλο ανώτερης δευτεροβάθμιας εκπαίδευσης· η αναθεώρηση της σύστασης για τις βασικές ικανότητες ώστε να βοηθηθούν περισσότεροι άνθρωποι προκειμένου να αποκτήσουν το εν λόγω σύνολο βασικών δεξιοτήτων που θα αποτελεί τη βάση εργασίας και ζωής στον 21ο αιώνα· η επαγγελματική εκπαίδευση και κατάρτιση (ΕΕΚ) τίθεται ως πρώτη επιλογή, μεταξύ άλλων ενισχύοντας τις ευκαιρίες να παρακολουθούν οι εκπαιδευόμενοι μάθηση στον χώρο εργασίας στο πλαίσιο της ΕΕΚ, καθώς και προωθώντας τη μεγαλύτερη ορατότητα των καλών αποτελεσμάτων της ΕΕΚ στην αγορά εργασίας· η Ένωση ψηφιακών δεξιοτήτων και θέσεων εργασίας όπου συμμετέχουν οι χώρες της ΕΕ και φορείς από τους τομείς της εκπαίδευσης, της απασχόλησης καθώς και από τη βιομηχανία με σκοπό την ανάπτυξη μιας μεγάλης δεξαμενής ψηφιακών ταλέντων και τη διασφάλιση ότι τα άτομα και το εργατικό δυναμικό στην Ευρώπη διαθέτουν τις κατάλληλες ψηφιακές δεξιότητες· η αναθεώρηση του ευρωπαϊκού πλαισίου επαγγελματικών προσόντων με στόχο τη βελτίωση της διαφάνειας και της συγκρισιμότητας των δεξιοτήτων και των επαγγελματικών προσόντων ώστε να διευκολυνθεί η κινητικότητα για λόγους εργασίας και σπουδών· το εργαλείο για τη στήριξη της έγκαιρης αναγνώρισης και καταγραφής των δεξιοτήτων και των επαγγελματικών προσόντων των αιτούντων άσυλο, των προσφύγων και άλλων μεταναστών· η αναθεώρηση του συστήματος Europass που προσφέρει καλύτερα και πιο εύχρηστα εργαλεία στους ανθρώπους ώστε να παρουσιάζουν τις δεξιότητές τους και να λαμβάνουν χρήσιμες πληροφορίες σε πραγματικό χρόνο για τις ανάγκες και τις τάσεις σε σχέση με τις δεξιότητες· η πρόταση για περαιτέρω ανάλυση και ανταλλαγές καλών πρακτικών όσον αφορά αποτελεσματικούς τρόπους αντιμετώπισης της "διαρροής εγκεφάλων" (π.χ. όταν μια χώρα χάνει άτομα με υψηλές δεξιότητες ή μορφωμένα άτομα, τα οποία μεταναστεύουν)· το "Σχέδιο στρατηγικής για τις δεξιότητες" με σκοπό τη βελτίωση των πληροφοριών για τις δεξιότητες και την αντιμετώπιση της έλλειψης δεξιοτήτων σε συγκεκριμένους οικονομικούς τομείς· η πρωτοβουλία για την παρακολούθηση των πτυχιούχων με σκοπό τη βελτίωση των πληροφοριών για τον τρόπο που πορεύονται οι πτυχιούχοι στην αγορά εργασίας.